Cheshire

| Sijainti | 
Luoteis-EnglantiEnglantiYhdistynyt kuningaskunta |
| Pääkaupunki | 
ChesterView and modify data on Wikidata  |
| Pinta-ala | 
2 340 km2 (2016)View and modify data on Wikidata  |
| Hallinnolliset osat | 
Cheshire East (d)Cheshire West ja Chester (d)Halton (d) (käännä suomeksi)Warrington (d) (käännä suomeksi)View and modify data on Wikidata  |
| Väkiluku | 
1 070 000 as. (2020)View and modify data on Wikidata  |
| Asukastiheys | 
457 as./km2 (2020) |
| NUTS | 
UKD6View and modify data on Wikidata  |

Kartta

|  |  |
| --- | --- |
| Koordinaatit | 
53° 10′ 00″ P, 2° 35′ 00″ LView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Cheshire** on muodollinen ja historiallinen kreivikunta Luoteis-Englannissa, Walesin vastaisella rajalla. Se menetti hallinnollisen asemansa vuonna 2009, jolloin siihen kuuluneet kuusi hallintopiiriä – Chester, Congleton, Crewe and Nantwich, Ellesmere Port and Neston, Macclesfield ja Vale Royal – lakkautettiin ja niiden alueista muodostettiin Cheshire Eastin ja Cheshire West and Chesterin yhtenäishallintopiirit. Näiden lisäksi sen alueella sijaitsivat jo ennestään Haltonin ja Warringtonin yhtenäishallintopiirit. Vuonna 2020 kreivikunnan alueella arvioitiin elävän noin 1 070 000 ihmistä.

Cheshire on vaurasta maanviljelysseutua, jolle on tyypillistä monet maalaiskylät ja pikkukaupungit. Kreivikunnan itäosissa kiinteistöjen hinnat nousevat, kun vauraat manchesterilaiset hakevat maalaisympäristöä kohtuullisen ajomatkan päässä suurkaupungista. Cheshireä halkovat monet kanavat, jotka olivat aiemmin teollisuuden tuotteiden ja raaka-aineiden kuljetusväyliä, mutta joita on nyttemmin kunnostettu virkistyskäyttöön.

Maantiede
---------

Cheshiren maaseutua Peak Districtiin kuuluvan Bosley Cloudin (343 m) huipulta.
Cheshiren pinta-ala on 2 343 neliökilometriä. Sitä ympäröivät Merseyside luoteessa, Suur-Manchester koillisessa, Derbyshire idässä, Staffordshire kaakossa, Shropshire etelässä ja Walesiin kuuluvat Wrexham ja Flintshire lännessä.

Kreivikunta ulottuu luoteessa Dee- ja Merseyjokien estuaareihin ja idässä Penniinien ylängölle. Pieni alue sijaitsee Peak Districtin kansallispuiston rajojen sisäpuolella.

Cheshiren kallioperä muodostuu suurimmaksi osaksi triaskautisista hiekkakivi- ja merkelikivilajeista, jotka värjäävät maaperän punertavaksi. Myös monet paikallisesta kivestä rakennetut kirkot näyttävät punaisilta. Cheshiren tasankoa peittävät lukuisat jääkaudella syntyneet savi-, hiekka- ja soramuodostumat, mutkittelevat joet ja pienet järvet *(meres)*.

Historia
--------

Pronssi- ja rautakaudella rakennettiin useita linnavuoria Cheshiren keskiosaa halkovalle vähämetsäiselle hiekkakiviharjanteelle, joka toimii vedenjakajana Deejoen vesistölle lännessä ja Weaver- ja Danejokien vesistölle idässä. Rooman valtakunnan aikana, vuoden 71 paikkeilla, rakennettiin nykyisen Chesterin paikalle tukikohta legioonalle, jonka tehtävänä oli valloittaa Pohjois-Wales ja puolustaa provinssin luoteisosia.

Neljäsataa vuotta roomalaisten lähdön jälkeen seudulla asui kelttiläisiä brittejä. Vuonna 830 anglosaksit ottivat alueen haltuunsa ja sulauttivat sen Mercian valtakuntaan. Viikingit perustivat siirtokuntia Wirralin niemimaalle 800–900-luvuilla – samoihin aikoihin kuin Cheshiren alueesta muodostettiin Mercian alainen kreivikunta.

Myöhäiskeskiajalla Cheshire sai osittain autonomisen aseman kruunun alaisuudessa. Kreivikunta oli osallisena Harry Hotspurin johtamassa kapinassa vuonna 1403 ja tuki Lancasterin sukua ruusujen sodassa. 1600–1700-luvuilla Northwichin, Middlewichin ja Nantwichin kaupungit saivat vaurautensa suolakaivoksista.

1700-luvulla Cheshiren ja läheisen Lancashiren kaupunkeihin syntyi tekstiiliteollisuutta. Congleton ja Macclesfield erikoistuivat silkintuotantoon, kun muissa kaupungeissa käytettiin raaka-aineena puuvillaa. 1800-luvun aikana kreivikunnasta muodostui yksi Ison-Britannian tärkeimmistä teollisuusalueista – sen alueelle syntyi kemianteollisuutta ja lisäksi Manchesterin teollisuusvyöhyke laajeni Koillis-Cheshireen ja Liverpoolin satama ulotti toimintansa Wirralin niemimaalle.

Hallinto
--------

Cheshirellä ei ole ollut hallinnollista asemaa vuodesta 2009 lähtien, jolloin kreivikunnanvaltuusto lakkautettiin. Lordiluutnantti David Briggs on edustanut Ison-Britannian kuningatarta kreivikunnassa maaliskuusta 2010 lähtien.

### Osa-alueet

Cheshiren muodolliseen kreivikuntaan kuuluvat seuraavat neljä hallinnollisesti itsenäistä yhtenäishallintopiiriä:

Cheshiren aluehallinto1. taso: Hallintopiirit2. taso: Kunnat

| Hallinnon taso | Väkiluku (2020) | Lähde | Kartalla |
| --- | --- | --- | --- |
| Cheshire Westin ja Chesterin kaupunkipiiri \* | 344 000 |  | 1 |
| Cheshire Eastin kaupunkipiiri \* | 387 000 |  | 2 |
| Warringtonin kaupunkipiiri \* | 209 000 |  | 3 |
| Haltonin kaupunkipiiri \* | 130 000 |  | 4 |
| \* Yhtenäishallintopiiri |

Yhtenäishallintopiirit jakaantuvat edelleen 218 kuntaan *(civil parish)*, joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita.

Talous
------

Lyme Park on vanha herraskartano Etelä-Cheshiressä.
Cheshire Eastin ja Cheshire West and Chesterin yhtenäishallintopiirit ovat yhä maatalousvaltaisia. Chesterin tasangolla ja Weaverjoen laaksossa on erityisesti maitotiloja ja suolakaivoksia. Ison-Britannian vanhin ja suurin suolakaivos sijaitsee lähellä Winsfordia. Hallintopiirien alueella on myös lääke- ja autoteollisuutta. Cheshire Eastin alueella on lisäksi paperiteollisuutta ja tutkimusta ja tuotekehitystä, Cheshire Westin alueella puolestaan kemianteollisuutta, energiantuotantoa ja finanssitoimialan yrityksiä. Macclesfieldin ympäristö toimii Manchesterin nukkumalähiönä.

Haltonin yhtenäishallintopiirissä on ollut vanhastaan kemianteollisuutta. Runcornin kaupunki on vanha teollisuuskaupunki, jossa on ollut historiansa aikana niin nahka-, saippua- ja kemiantehtaita kuin telakoitakin. Myös Widnesiin rakennettiin 1800-luvulla saippua- ja muita kemiantehtaita, jotka aiheuttivat pahoja ympäristöongelmia.

Warringtonin kaupunki sai vaurautensa keskiajalla työkalu- ja tekstiiliteollisuudesta. Nykyään kaupungissa on sahoja, panimoita, kirjapainoja sekä metalli-, nahka- ja tekstiilitehtaita. Keskeisen sijaintinsa ansiosta sinne on perustettu myös tutkimuslaitoksia sekä logistiikka- ja varastokeskuksia.

Liikenne
--------

### Tiestö

Cheshiren alueella kulkee useita suuria tietä:

* Moottoritie M6 yhdistää moottoritien M1 Birminghamiin, Liverpooliin, Manchesteriin ja Luoteis-Englantiin. Se kulkee kreivikunnan halki etelä-pohjoissuunnassa ohittaen Warringtonin kaupungin;
* Moottoritie M56 yhdistää kreivikunnan pohjoisosan Manchesterin alueeseen;
* Moottoritie M53 johtaa Chesterin kaupungista Wirralin niemimalle.

### Rautatiet

Chester ja Crewe ovat tärkeitä rautateiden risteyspaikkoja. Lontoosta Liverpooliin, Luoteis-Englantiin ja Glasgow’iin johtava päärata kulkee Crewen ja Warringtonin kautta. Chesterin kautta kulkee seutujunia Manchesterista ja Crewesta Pohjois-Walesiin. Kreivikunnan alueella liikennöi myös useita paikallisjunia.

### Lentoliikenne

Ison-Britannian kolmanneksi vilkkain lentoasema Manchesterissa sijaitsee Cheshiren pohjoisreunalla.

Väestö
------

East Gate Street Chesterin keskustassa.
Vuonna 2020 Cheshiren muodollisessa kreivikunnassa oli noin 1 070 000 asukasta ja seuraavat yli kymmenentuhannen asukkaan asutuskeskukset:

| Asutuskeskus | Hallinnollinen alue | Väkiluku (2020) | Lähde |
| --- | --- | --- | --- |
| Warrington | Warrington | 172 000 |  |
| Chester | Cheshire West ja Chester | 88 000 |  |
| Crewe | Cheshire East | 75 000 |  |
| Widnes | Halton | 65 000 |  |
| Runcorn | Halton | 62 000 |  |
| Ellesmere Port | Cheshire West ja Chester | 62 000 |  |
| Macclesfield | Cheshire East | 56 000 |  |
| Northwich | Cheshire West ja Chester | 49 000 |  |
| Wilmslow | Cheshire East | 38 000 |  |
| Winsford | Cheshire West ja Chester | 32 000 |  |
| Congleton | Cheshire East | 27 000 |  |
| Sandbach | Cheshire East | 21 000 |  |
| Nantwich | Cheshire East | 18 000 |  |
| Poynton | Cheshire East | 16 000 |  |
| Neston | Cheshire West ja Chester | 15 000 |  |
| Alsager | Cheshire East | 14 000 |  |
| Middlewich | Cheshire East | 14 000 |  |
| Knutsford | Cheshire East | 13 000 |  |
| Lymm | Warrington | 12 000 |  |

Tunnukset
---------

### Lippu

Cheshiren lipussa on sinisellä pohjalla kultainen miekka ja kolme kultaista vehnälyhdettä. Vehnälyhteet ovat olleet Cheshiren herttua- ja kreivikunnan sekä Chesterin kaupungin tunnus jo satojen vuosien ajan. Ensimmäisen kerran ne esiintyivät herttua Ranulf de Blondevillen vaakunassa 1100-luvulla. Chesterin kaupunki otti herttuakunnan vaakunan käyttöönsä vuonna 1560 ja lisäsi siihen miekan. Kun Cheshiren valtuusto lakkautettiin 2009, vaakunan pohjalta päätettiin suunnitella kreivikunnalle virallinen lippu, joka otettiin käyttöön 10. huhtikuuta 2013.

### Nimikkokukka

Vuonna 2004 Cheshiren nimikkokukaksi valittiin luhtalitukka Plantlife International -järjestön pitämässä yleisöäänestyksessä. Kukasta käytetään Cheshiressä nimitystä *milkmaid*, ’maitotyttö’, mikä arvatenkin liittyy maitotilojen yleisyyteen kreivikunnassa.

### Perinneruoat

Puolikovaa, murenevaa cheshirejuustoa on valmistettu kreivikunnassa liki tuhannen vuoden ajan.
Cheshiren perinneruokia ovat muun muassa:

* *Cheshire onion pie* – sipulilla, perunalla ja juustolla täytetty piirakka;
* *Cheshire pork pie* – porsaanlihalla ja omenalla täytetty voitaikinapiirakka;
* *Cheshire soup* – lihaliemestä, perunasta, purjosta, porkkanoista ja kauraryyneistä valmistettu keitto, joka tarjoillaan cheshirejuuston kera;
* *Cheshire lamb crumble* – lampaanjauhelihasta ja sipulista tehty paistos, joka kuorrutetaan juustolla;
* *Cheshire brawn* – kaniininlihasta ja porsaansorkista tehty mausteinen syltty;
* *Cheshire pudding* – kermainen vanukas, jonka pinnalla on paahdettua sokeria.

Cheshirejuusto on puolikova, suolainen ja pistävänmakuinen, lehmänmaidosta valmistettu juusto, joka mainitaan jo Domesday bookissa (1086).

Katso myös
----------

* Beestonin linna
* Lindow’n mies

Lähteet
-------

1. 1 2 3 4 5 6 7 8 9  Cheshire *Encyclopaedia Britannica*. Viitattu 15.4.2019. (englanniksi)
2. 1 2 3 4 5 6 7  Brinkhoff, Thomas: United Kingdom: Administrative Division (Counties and Districts) - Population Statistics, Charts and Map *City Population*. Viitattu 17.5.2022. (englanniksi)
3. ↑  Cheshire Waterscape
4. ↑  Cheshire Tourist Information Chester Northwich Canal History (Arkistoitu – Internet Archive) I Know Northwest
5. ↑  Jacobs, Frank: 40 Ways to Carve Up England *Big Think*. Viitattu 15.4.2019. (englanniksi)
6. ↑  The Lord-Lieutenant of Cheshire The Cheshire Lieutenancy. Viitattu 15.4.2019. (englanniksi)
7. ↑  David Briggs Colony Networking. Viitattu 15.4.2019. (englanniksi)
8. ↑  Cheshire UK Local Councils. Viitattu 4.5.2019. (englanniksi)
9. ↑  All About Local Councils (PDF) (sivut 4–5) The National Association of Local Councils.  Arkistoitu 8.10.2020. Viitattu 4.5.2019. (englanniksi)
10. 1 2 3  Cheshire East *Encyclopaedia Britannica*. Viitattu 16.4.2019. (englanniksi)
11. 1 2  Cheshire West and Chester *Encyclopaedia Britannica*. Viitattu 16.4.2019. (englanniksi)
12. ↑  Halton *Encyclopaedia Britannica*. Viitattu 16.4.2019. (englanniksi)
13. ↑  Warrington *Encyclopaedia Britannica*. Viitattu 16.4.2019. (englanniksi)
14. ↑  Highways England (PDF) *assets.publishing.service.gov.uk*. Viitattu 16.4.2019. (englanniksi)
15. ↑  National Rail Route Diagram (PDF) *nationalrail.co.uk*.  Arkistoitu 24.10.2018. Viitattu 16.4.2019. (englanniksi)
16. ↑  The top 10 busiest airports in the UK *Airport Technology*. Viitattu 16.4.2019. (englanniksi)
17. ↑  Google Maps *google.fi*. Viitattu 16.4.2019. (englanniksi)
18. 1 2  Brinkhoff, Thomas: Warrington (Unitary District, North West England, United Kingdom) - Population Statistics, Charts, Map and Location *City Population*. Viitattu 17.5.2022. (englanniksi)
19. 1 2 3 4 5  Brinkhoff, Thomas: Cheshire West and Chester (Unitary District, North West England, United Kingdom) - Population Statistics, Charts, Map and Location *City Population*. Viitattu 17.5.2022. (englanniksi)
20. 1 2 3 4 5 6 7 8 9 10  Brinkhoff, Thomas: Cheshire East (Unitary District, North West England, United Kingdom) - Population Statistics, Charts, Map and Location *City Population*. Viitattu 17.5.2022. (englanniksi)
21. 1 2  Brinkhoff, Thomas: Halton (Unitary District, North West England, United Kingdom) - Population Statistics, Charts, Map and Location *City Population*. Viitattu 17.5.2022. (englanniksi)
22. ↑  Cheshire Flag *British County Flags*. Viitattu 15.4.2019. (englanniksi)
23. ↑  Kirby, Alex: UK counties choose floral emblems  5.5.2014. BBC News. Viitattu 15.4.2019. (englanniksi)
24. ↑  Cuckooflower *plantlife.org.uk*.  Arkistoitu 3.1.2017. Viitattu 16.4.2019. (englanniksi)
25. ↑  Cheshire Onion Pie *Foods of England*. Viitattu 15.4.2019. (englanniksi)
26. ↑  Cheshire Pork Pie *Foods of England*. Viitattu 15.4.2019. (englanniksi)
27. ↑  Cheshire Soup *Foods of England*. Viitattu 15.4.2019. (englanniksi)
28. ↑  Cheshire Lamb Crumble *Foods of England*. Viitattu 15.4.2019. (englanniksi)
29. ↑  Cheshire Brawn *Foods of England*. Viitattu 15.4.2019. (englanniksi)
30. ↑  Cheshire Pudding *Foods of England*. Viitattu 15.4.2019. (englanniksi)
31. ↑  Cheshire Cheese *Foods of England*. Viitattu 15.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Cheshire** Wikimedia Commonsissa

* Visit Chester, Cheshire and Beyond (matkailusivusto)